b'\n_START_ARTICLE_\nMarigold IceUnity\n_START_PARAGRAPH_\nMarigold IceUnity (MIU, ep\xc3\xa4virallisemmin Marigold) on suomalainen, Suomen menestynein Helsingin Luistelijoiden (HL) SM-senioreissa kilpaileva muodostelmaluistelujoukkue, joka perustettiin vuonna 1987 nimell\xc3\xa4 Blue Girls. Joukkueen valmentajana toimii Anu Oksanen (o.s. J\xc3\xa4\xc3\xa4skel\xc3\xa4inen). _NEWLINE_Joukkue aloitti juniorisarjassa nimell\xc3\xa4 Blue Girls kaudella 1987\xe2\x80\x931988 ja seuraavalla kaudella sen nimeksi tuli The Violets. Kaudella 1989\xe2\x80\x931990 joukkue siirtyi seniorisarjaan, mutta sit\xc3\xa4 seuraavalla se siirtyi takaisin juniorisarjaan ja muutti nimens\xc3\xa4 Marygoldiksi. Kaudella 1992\xe2\x80\x931993 nimen y muuttui i:ksi. Kaudella 1993\xe2\x80\x931994 joukkue siirtyi takaisin seniorisarjaan. Nimen per\xc3\xa4\xc3\xa4n lis\xc3\xa4ttiin IceUnity kauden 1998\xe2\x80\x931999 aikana.\n_START_SECTION_\nKotimaan menestys\n_START_PARAGRAPH_\nSuomen mestaruuksia MIU:lla on hallussaan viisitoista ja joukkue on saavuttanut SM-hopeaa kymmenen kertaa sek\xc3\xa4 SM-pronssia kahdesti.\n_START_SECTION_\nKansainv\xc3\xa4linen menestys\n_START_PARAGRAPH_\nJoukkue on edustanut Suomea toisena joukkueena jokaisessa maailmanmestaruuskilpailussa ja voittanut maailmanmestaruuden viidesti: 2002 Ranskassa, 2004 Kroatiassa, 2006 T\xc5\xa1ekiss\xc3\xa4, 2014 Italiassa ja 2018 Ruotsissa. MM-hopeaa Marigold IceUnity on saavuttanut 2003 Kanadassa, 2010 Yhdysvalloissa, 2011 Helsingiss\xc3\xa4, 2015 Kanadassa, 2017 Yhdysvalloissa ja 2019 Helsingiss\xc3\xa4.  MM-pronssia Marigold IceUnity on saavuttanut Yhdysvalloissa 2000 ja Ruotsissa 2005.'